5.4.2023
EL
Επίσημη Εφημερίδα της Ευρωπαϊκής Ένωσης
C 125/65 Τετάρτη 14 Σεπτεμβρίου 2022
37. καλεί την Επιτροπή και τα κράτη μέλη να ενθαρρύνουν την άμεση συμμετοχή των τοπικών και περιφερειακών αρχών στον σχεδιασμό και την υλοποίηση των έργων, μεταξύ άλλων με την ανάπτυξη λεπτομερών κατευθυντήριων γραμμών εφαρμογής και την ανάπτυξη ικανοτήτων για την εφαρμογή του ΝΕΒ· προτρέπει τις περιφερειακές και τοπικές αρχές να διερευνήσουν τον τρόπο με τον οποίο τα τοπικά πολιτιστικά ιδρύματα μπορούν να επωφεληθούν από την εφαρμογή των αρχών του ΝΕΒ, ιδίως για τον μετριασμό του κλιματικού αποτυπώματός τους·
38. τονίζει, στο πλαίσιο αυτό, ότι η προπαρασκευαστική ενέργεια σχετικά με την «πλατφόρμα διαχείρισης γνώσεων για το νέο ευρωπαϊκό Bauhaus» στον προϋπολογισμό του 2022 μπορεί να συμβάλει στον εξορθολογισμό της καθοδήγησης και στην ανταλλαγή πληροφοριών σχετικά με τις ευκαιρίες χρηματοδότησης για τους μελλοντικούς αιτούντες και μπορεί να επεκταθεί περαιτέρω από το 2023·
39. τονίζει ότι είναι σημαντικό να δοθεί στις τοπικές και περιφερειακές αρχές μεγαλύτερη ευελιξία όσον αφορά τον πειραματισμό με έργα NΕΒ, ενώ υπογραμμίζει τις δυνατότητες της χρήσης ενός «προστατευμένου κανονιστικού περιβάλλοντος» για την τόνωση της καινοτομίας στο πλαίσιο της κυκλικής οικονομίας και του ΝΕΒ·
40.
θεωρεί ότι το ΝΕΒ θα πρέπει να αποτελεί μέρος μιας ευρύτερης πολιτιστικής συμφωνίας για την Ευρώπη· επισημαίνει δε ότι θα πρέπει να ενστερνιστεί και να αξιοποιήσει τις αναξιοποίητες δυνατότητες των τομέων και των κλάδων του πολιτισμού και της δημιουργικότητας, συμπεριλαμβανομένων των πολιτιστικών δημιουργών, ως κινητήρια δύναμη της οικονομικής ανάπτυξης και πηγή καινοτόμων και ποιοτικών υπηρεσιών και προϊόντων, διασφαλίζοντας τη συμμετοχή των εν λόγω τομέων και κλάδων, υποστηριζόμενων από στοχευμένες κατευθυντήριες γραμμές και δημιουργώντας νέες ευκαιρίες συνεργασίας, αμοιβαίας μάθησης, ανάπτυξης ικανοτήτων και πολιτιστικών ανταλλαγών, διασφαλίζοντας παράλληλα δίκαιες συνθήκες εργασίας και δίκαιη αμοιβή των εμπλεκομένων· τονίζει ότι θα πρέπει να προωθηθεί η περιβαλλοντική βιωσιμότητα των πολιτιστικών εκδηλώσεων που συνδέονται με το ΝΕΒ·
41. καλεί την Επιτροπή να επιτρέψει στο Κοινοβούλιο να συμμετέχει στενότερα στους σχετικούς φορείς του NEB, όπως η συζήτηση στρογγυλής τραπέζης υψηλού επιπέδου·
42.
ζητεί το μελλοντικό εργαστήριο ΝΕΒ να συμβάλει στην έρευνα και την καινοτομία στους τομείς που εστιάζει· τονίζει την ανάγκη το εργαστήριο ΝΕΒ να διατυπώσει καινοτόμες συστάσεις, να συνεργάζεται με άλλα θεσμικά όργανα, εθνικές, περιφερειακές και τοπικές κυβερνήσεις και ενδιαφερόμενους φορείς, συμπεριλαμβανομένων της κοινωνίας των πολιτών και κοινοτικών ομάδων, και να θεσπίσει σαφείς και διαφανείς κανόνες λειτουργίας και υποβολής εκθέσεων σύμφωνα με την πρωτοβουλία· παροτρύνει την Επιτροπή να επιταχύνει την πραγματοποίηση του εργαστηρίου και να παράσχει επαρκή κονδύλια·
43. εκφράζει την ικανοποίησή του για τη δημιουργία του φεστιβάλ ΝΕΒ και των ετήσιων βραβείων ΝΕΒ, τα οποία θα πρέπει να αντικατοπτρίζουν τον πλούτο της πολιτιστικής πολυμορφίας της ΕΕ και να επιδιώκουν συνέργειες με άλλα σχετικά βραβεία και εκδηλώσεις σε ευρωπαϊκό επίπεδο· τονίζει τη σημασία της διοργάνωσης εκδηλώσεων ΝΕΒ σε όλη την Ευρώπη, προκειμένου να ενημερωθούν περισσότεροι άνθρωποι και να αυξηθεί η ευαισθητοποίηση σχετικά με την πρωτοβουλία, μεταξύ άλλων μέσω ειδικών εκδηλώσεων, φεστιβάλ και την ανακήρυξη ενός «ευρωπαϊκού έτους ΝΕΒ»·
44. καλεί την Επιτροπή να σχεδιάσει τους προορισμούς του ετήσιου φεστιβάλ Νέου Ευρωπαϊκού Bauhaus (ΝΕΒ) λαμβάνοντας υπόψη τις ευρωπαϊκές πόλεις που επέλεξε η UNESCO ως «Παγκόσμιες Πρωτεύουσες Αρχιτεκτονικής»· προτείνει τη διοργάνωση του φεστιβάλ ΝΕΒ στις πόλεις της ΕΕ που έχουν επιλεγεί ως παγκόσμιες πρωτεύουσες αρχιτεκτονικής, προκειμένου να βελτιωθεί η προώθηση της ευρωπαϊκής αρχιτεκτονικής και καινοτομίας·
45. καλεί την Επιτροπή να δημιουργήσει και να επικαιροποιεί τακτικά μια δημόσια, ψηφιακή και εύκολα προσβάσιμη βάση δεδομένων για τα έργα και τις δράσεις του ΝΕΒ, ώστε να είναι πιο ορατά τα αποτελέσματα της πρωτοβουλίας, να αναπτυχθεί περαιτέρω το ΝΕΒ με βάση τις βέλτιστες πρακτικές, μεταξύ άλλων και στον πολιτιστικό τομέα, και να ενισχυθεί η ανταλλαγή γνώσεων, η έρευνα και η ανάπτυξη·
46.
ζητεί να ενταθούν οι προσπάθειες για την επικοινωνία, την ενημέρωση και την προβολή όσον αφορά το ΝΕΒ, σύμφωνα με την αρχή της πολυγλωσσίας προκειμένου να ενισχυθούν οι γνώσεις, η στήριξη και η συμμετοχή των πολιτών στην εν λόγω πρωτοβουλία, μεταξύ άλλων μέσω συμμετοχικών δραστηριοτήτων δημόσιας προβολής με τη χρήση, μεταξύ άλλων, των μέσων